Katgriep – Swartland Joernaal Skip to content
Katgriep hou Wes-Kaap se troeteldiere in sy greep
Die Parvo-virus, oftewel katgriep, het onlangs in groot getalle in die Wes-Kaap onder troeteldiere voorgekom.
Hierdie aansteeklike en dodelike siekte kan vermy word indien jou viervoetkind se immunisering op datum is.
Die Swartland Joernaal het by Dr NJ Heyns van Groenkloof Dierekliniek aangeklop vir kenner-insig.
"Honde word besmet deur direkte kontak met ander siek honde of indirek met besmette faeces. Die virus word ook oorgedra deur besmette grond, klere, hande en skoene. Vlieë kan die virus oordra, indien hulle in kontak met besmette faeces was. Parvo kan in die grond oorleef vir ten minste 'n jaar," waarsku Dr Heyns.
Volgens hom is die enigste voorkomingsmaatreel vir die virus die inenting van honde.
"Ons beveel inenting aan op ouderdom van 6, 10 en 14 weke en daarna jaarliks. Indien jou hond nie korrek ingeënt is nie, dit wil sê die volle kursus teen die korrekte intervalle en hy kom in kontak met 'n dier wat besmet is met katgriep, is daar 'n hoë risiko dat hy wel die siekte sal kry."
Indien 'n dier wel siek word en aangesien dit 'n virale infeksie is, kan dit net simptomaties behandel word.
"Dit is hoë sorg behandeling en sluit in vloeistowwe (drip), anti-brakings middels en antibiotika om sekondêre infeksies te voorkom."
Aanvanklike simptome kan insluit:
•Verlies aan eetlus, braking, diarree, lusteloosheid en swakheid.
"Indien bogenoemde simptome by u hond waargeneem word moet u onmiddelik veterinêre hulp kry. Dit is belangrik om te onthou dat die inkubasie periode ongeveer 8 tot 14 dae is en dat simptome eers gesien sal word ongeveer 8 tot 14 dae na blootstelling aan die virus."
Die virus is nie ras-spesifiek nie, maar sekere rasse blyk meer vatbaar te wees soos Rottweilers, Duitse Herdershonde en Pitbulls.